S-231/2008

Mál þetta er höfðað með ákæru lögreglustjórans í Vestmannaeyjum dagsettri í dag á hendur ákærða, L-x-x E-kk-þgf G-x-x, fæddum 21. desember 1974, til heimilis að 6265 Vatne, Noregi,

„fyrir fiskveiðibrot

með því að hafa kl. 18:52 sunnudaginn 27. apríl 2008, sem skipstjóri á norska fiskiskipinu Gayser Senior M-202 H kallmerki LMTR, sem er 141 nettótonn og 34,9 metrar að mestu lengd verið að línuveiðum á friðuðu svæði á Skaftárdjúpi, þar sem Landhelgisgæsluþyrlan GNÁ kom að skipinu við veiðarnar en þá var skipið statt á stað 63°13,35'N og 017°50,59'V. Kl. 19:13 seig yfirstýrimaður GNÁ um borð í skipið og fékk staðarákvarðanir um línulögnina, en línan lá sem hér segir :

63°12,51'N – 018°21,02'V línulögn byrjar (lagt í austur),

63°12,57'N – 017°45,48'V línulögn beygir til norðurs,

63°13,21'N – 017°45,53'V línulögn beygir til vesturs og

63°13,26'N – 018°08,36'V þar sem línulögn endar.

Skipinu var vísað til hafnar í Vestmannaeyjum og reyndist afli skipsins inn á svæðinu vera samtals 9.303 kg af fiski og 199 kg af lönguhrognum, en allur fiskur var slægður, hausaður og frystur og var tegundasamsetning aflans 3.211 kg af þorski, 106 kg af ýsu, 151 kg af ufsa, 38 kg af karfa, 3.227 kg af keilu, 2.474 kg af löngu og 96 kg af lúðu.

Telst þetta varða við 3. mgr. 1. gr. reglugerðar um friðun hrygningarþorsks og skarkola á vetrarvertíð nr. 30 frá 2005, sbr. 1. mgr. 1. gr. reglugerðar um breytingu á þeirri reglugerð nr. 225 frá 2007 og 1. mgr. 9. gr., 1. mgr. 15. gr. og 16. gr. laga nr. 79 frá 1997 um veiðar í fiskveiðilandhelgi Íslands. og 5. gr. sbr. 11., 12. og 14. gr. laga um veiðar og vinnslu erlendra skipa í fiskveiðilandhelgi Íslands nr. 22 frá 1998.

Þess er krafist að ákærði verði dæmdur til refsingar.

Þá er samkvæmt 2. og 3. mgr. 16. gr., sbr. 4. mgr. 19. gr. laga nr. 79 frá 1997 og 11. gr. sbr. 14. gr. laga nr. 22 frá 1998 krafist upptöku á andvirði þeirra veiðarfæra skipsins, sem notuð voru við hinar ólöglegu veiðar, og metin voru af tilkvöddum kunnáttumönnum krónur 2.160.000,-, en það er lína með 36.000 krókum og þeim afla sem fékkst með ólögmætum hætti, sem var: 3.211 kg af þorski, 106 kg af ýsu, 151 kg af ufsa, 38 kg af karfa, 3.227 kg af keilu, 2.474 kg af löngu, 96 kg af lúðu og 199 kg af lönguhrognum, en aflinn var haldlagður af lögregluembættinu og lagður inn hjá Fiskmarkaði Vestmannaeyja. Þess er krafist að andvirði afla og veiðarfæra renni í Landhelgissjóð Íslands.“

Ákærði kom fyrir dóm í dag og játaði skýlaust þá háttsemi sem honum er gefin að sök. Þá gerði hann ekki athugasemdir við það mat tilkvaddra kunnáttumanna að andvirði þeirra veiðarfæra sem notaðar voru við framangreindar veiðar sé 2.160.000 íslenskar krónur. Farið var með málið samkvæmt 125. gr. laga nr. 19/1991 og var sakflytjendum gefinn kostur á að tjá sig um lagaatriði og ákvörðun viðurlaga áður en málið var tekið til dóms.

Með játningu ákærða sem er í fullu samræmi við gögn málsins er sannað að hann hafi gerst sekur um þá háttsemi sem honum er gefin að sök í ákæruskjali og þar þykir rétt færð til refsiákvæða að öðru leyti en því að þar er ekki getið laga nr. 163/2006 sem breyta ákvæðum 16. og 19. gr. laga nr. 79/1997.

Ákærði er norskur ríkisborgari og liggja ekki fyrir í málinu upplýsingar um sakaferil hans.

Við ákvörðun refsingar ákærða ber að hafa í huga að hann játaði brot sitt greiðlega og var sérstaklega samvinnufús við rannsókn og meðferð málsins. Að þessu virtu og með hliðsjón af ákvæðum 17. gr. laga nr. 79/1997, sbr. 3. gr. laga nr. 22/2005 og 9. gr. laga nr. 63/2006, þykir refsing ákærða hæfilega ákveðin 500.000 króna sekt sem greiðist innan fjögurra vikna frá uppkvaðningu dómsins en ella sæti ákærði fangelsi í 28 daga. Með vísan til 4. mgr. 19. gr. laga nr. 79/1997 skal sektarfjárhæðin renna í Landhelgissjóð Íslands.

Með vísan til 1. og 2. mgr. 16. gr. laga nr. 79/1997, sbr. 8. gr. laga nr. 163/2006, skal upptækt gera andvirði þeirra veiðarfæra sem notuð voru við hinar ólögmætu veiðar og óumdeilt er að nemi 2.160.000 krónum og þá skal með vísan til sömu lagaákvæða upptækur hinn ólögmæti afli eins og honum er lýst í ákæruskjali. Verðmæti afla og veiðarfæra renna í Landhelgissjóð Íslands með vísan til 4. mgr. 19. gr. laga nr. 79/1997.

Með vísan til 165. gr. laga nr. 19/1991 ber að dæma ákærða til greiðslu alls sakarkostnaðar, þar með talda þóknun skipaðs verjanda ákærða, J-kk-ef P-kk-ef hdl., 124.500 krónur að meðtöldum virðisaukaskatti.

Dóm þennan kveður upp H-kk-nf O. A-kk-nf, dómstjóri.

DÓMSORÐ:

Ákærði, L-kk-nf E-kk-nf G-kk-nf, greiði 500.000 króna sekt í Landhelgissjóð Íslands innan fjögurra vikna frá uppkvaðningu dómsins en sæti ella fangelsi í 28 daga.

Upptækar eru gerðar í Landhelgissjóð Íslands 2.160.000 krónur, sem eru verðmæti veiðarfæra svo og andvirði ólögmæts afla eins og honum er lýst í ákæru.

Ákærði greiði allan sakarkostnað, þar með talda þóknun skipaðs verjanda síns, J-kk-ef P-kk-ef, hdl., 124.500 krónur að meðtöldum virðisaukaskatti.

H-kk-nf O. A-kk-nf.